Kaník, Ľudovít, poslanec NR SR (2010-12-01):
Vážené dámy, vážení páni, v súlade s ustanoveniami zákona Národnej rady č. 350/1996 Z. z. o rokovacom poriadku v znení neskorších predpisov navrhujem vo vládnom návrhu zákona, ktorým sa mení a dopĺňa zákon č. 107/2004 Z. z. o spotrebnej dani z piva v znení neskorších predpisov vykonať nasledujúce zmeny a doplnky. K čl. I 1. Za doterajší bod 1. sa vkladá nový bod, ktorý znie: 2. V § 5 ods. 5 a 6 znejú: „(5) Malý samostatný pivovar je povinný správcovi dane oznámiť skutočnosť, a to do 15 dní od jej vzniku, že skutočné množstvo vyrobeného piva v kalendárnom roku a) prevýšilo 100-tisíc. hektolitrov, nie však 200-tisíc hektolitrov vrátane, alebo že nie je splnená niektorá z ďalších podmienok podľa ods. 1 a uplatniť zníženú sadzbu dane podľa § 7 ods. 1 písm. c) na množstvo piva vyrobeného v kalendárnom roku, b) prevýšilo 200-tisíc hektolitrov, alebo že nie je splnená niektorá z ďalších podmienok podľa ods. 1 a uplatniť základnú sadzbu dane na množstvo piva vyrobeného v kalendárnom roku. (6) Za každé zdaňovacie obdobie predchádzajúce zdaňovaciemu obdobiu, v ktorom vznikli skutočnosti podľa ods. 5, je malý samostatný pivovar povinný podať dodatočné daňové priznanie v lehote na podanie daňového priznania za zdaňovacie obdobie, v ktorom vznikli skutočnosti podľa ods. 5. Z rozdielu dane sa neuplatní pokuta podľa osobitného predpisu. V dodatočnom daňovom priznaní vyznačí zdaňovacie obdobie, ktorého sa týka a uvedie rozdiel medzi daňou vypočítanou podľa a) základnej sadzby dane a daňou uvedenou v riadnom daňovom priznaní, ak boli splnené skutočnosti podľa ods. 5 písm. b) alebo b) sadzby dane podľa § 7 ods. 1 písm. c) s daňou uvedenou v riadnom daňovom priznaní, ak boli splnené skutočnosti podľa ods. 5 písm. a).“ Doterajšie body sa primerane prečíslujú. Bod 2 nadobúda účinnosť 1. marca 2011. Navrhuje sa diferencovať malý samostatný pivovar na základe množstva vyrobeného piva za kalendárny rok tak, že sa navrhujú dva druhy malých samostatných pivovarov. A to malý pivovar s ročnou výrobou piva do 100-tisíc hektolitrov vrátane a malý pivovar s ročnou výrobou piva od 100-tisíc hektolitrov do 200-tisíc hektolitrov. Na uvedenú úpravu nadväzujú ustanovenia týkajúce sa dvoch znížených sadzieb na pivo vyrobené malým samostatným pivovarom. 2. Doterajší bod 2 znie: 2. V § 7 ods. 1 písm. a) sa číslo „1,65“ nahrádza číslom „2,10“. 
To znamená, týmto sa navrhuje upraviť základná sadzba dane na pivo. 3. Doterajší bod 3 znie: 3. V § 7 ods. 1 písm. b) znie: „b) znížená sadzba dane 1,50 eura/stupeň Plato/hl na pivo vyrobené malým samostatným pivovarom, ktorého ročná výroba piva je najviac 100-tisíc hl vrátane.“ Zdôvodnenie. Navrhuje sa diferencovať výšku zníženej sadzby dane na pivo vyrobenej v malom samostatnom pivovare, a to aj v závislosti od vyrobeného množstva piva. 4. Za doterajší bod 3 sa vkladajú nové body 4 a 5, ktoré znejú: 4. V § 7 sa ods. 1 dopĺňa písm. c), ktoré znie: „c) znížená sadzba dane 1,80 eura/stupeň Plato/hl na pivo vyrobené malým samostatným pivovarom, ktorého ročná výroba piva je viac ako 100-tisíc hl, najviac však 200-tisíc hl.“ 5. V § 7 ods. 2 znie: „(2) Znížená sadzba dane podľa ods. 1 písm. b) sa uplatní na pivo vyrobené malým samostatným pivovarom, ktorého ročná výroba piva je najviac 100-tisíc hl vrátane a znížená sadzba dane podľa ods. 1 písm. c) sa uplatní na pivo vyrobené malým samostatným pivovarom, ktorého ročná výroba piva je viac ako 100-tisíc hl, najviac však 200-tisíc hl.“ Doterajšie body sa primerane prečíslujú. Zdôvodnenie: Navrhuje sa diferencovať výšku zníženej sadzby dane pre pivo vyrobené v malom pivovare v závislosti od vyrobeného množstva piva. 6. Za doterajší bod 4 sa vkladá nový bod 5, ktorý znie: 5. Za § 43d sa vkladá § 43e, ktorý vrátane nadpisu znie: „§ 43e Prechodné ustanovenie k úpravám účinným od 1. marca 2011. Malý samostatný pivovar je povinný oznámiť colnému úradu do 31. marca 2011 predpokladanú ročnú výrobu piva v hektolitroch.“ Doterajšie body sa primerane prečíslujú. Bod nadobúda účinnosť 1. januára 2011. Doterajšie body 2, 3 a nové body 2, 3, 4 a 5 upravujúce § 5 ods. 5 a 6, § 7 ods. 1 písm. a) až c) a § 7 ods. 2 nadobúdajú účinnosť 1. marca 2011. Nový bod 6 upravujúci § 43e nadobúda účinnosť 1. januára 2010. Ďakujem za pozornosť. To je všetko.